In sy eerste film in 30 jaar vertel Jans Rautenbach van Abraham, 'n beeldhouer van Vlakteplaas naby Oulap, Rautenbach se plaas. Die beeldhouer probeer 'n jong Rautenbach beïndruk met sy kuns met verreikende gevolge. Abraham is Rautenbach se mees persoonlike projek, 'n uiters sensitiewe en roerende blik op mense aan die rand van die samelewing, die krag van die kreatiewe proses, die versugting om gehoor te word en menslike verhoudinge in al hul skakeringe. Dit is 'n liriese blik op die drome van die kunstenaar ten spyte van 'n ongenaakbare werklikheid.